En ole koskaan seurannut jalkapalloa. Itse olen aina ennemmin tykännyt urheilla, kun seurata sitä vierestä. Se, miksi valitsin kirjan, joka kertoi futaritähdestä Zlatan Ibrahimovicista, johtui yksinkertaisesti siitä, että se löytyi bookbeatista. Olin kuullut joskus jonkun myös kehuvan kirjaa. Kirja sisälsi loputtomasti lätinää pelitilanteista, joista en juuri ymmärtänyt mitään. Onnistuinpa onkimaan niiden joukosta jokusen helmenkin! Kaiken kaikkiaan kirja on inspiroiva. Enpä ole edes tajunnut, millainen bisnes urheilun ympärillä pyörii ja millaisista siirtosummista kansainvälisessä jalkapallossa puhutaan. Herttinen.\nTuttavapiiriini kuuluu joitain urheilijoita. Olen päässyt seuraamaan kyseisen alan kurinalaisuutta läheltäkin. Huomaan Zlatanissa samaa paloa, mitä näissä tuntemissani ammattiurheilijoissa; periksiantamattomuus, kurinalaisuus ja palava halu tehdä omaa juttuaan. Voin kuvitella Zlatanin kirjan olevan suuressa roolissa niille epävarmoille nuorille, jotka etsivät itseään ja omaa paikkaansa. Zlatanin sanoma on selkeä, aivan jokaisesta voi tulla jotakin, lähtökohdista huolimatta, kunhan vain uskoo itseensä.\nIbrahim Zlatanin lapsuus on ollut aika rankka. Zlatanin tarina alkaa Jugoslavialaisesta perheestä, jotka ovat muuttaneet pakolaisina Ruotsiin. Äiti ja isä ovat eronneet. Äiti raataa siivoojana 14 tuntista työpäivää, siitä huolimatta rahaa ei ole. Lapsilla on oikeasti nälkä. Sodan traumat koettelevat vanhempia, isä juo ahdistukseen. Perheessä väkivalta on normaali tapa purkaa paha oloa ja ahdistusta. Maahanmuuttajat ovat olleet, ja ovat vielä tänä päivänäkin, kovan sopeutumisen edessä muuttaessaan uuteen maahan. Rahaa on vähän, töitä painetaan kovaa – jos niitä satutaan saamaan. Sodan muistot raastavat traumatisoituneissa mielissä. Ympäristöstä tulee enemmän epäilyä kuin kannustusta. Elämä ei missään nimessä ole helppoa. Asiaa ei auta yhtään se, miten lähiöihin ajautuvat samanlaisista taustoista kärsivät ihmiset. Seura tekee kaltaisekseen. On todella pyristeltävä tehdäkseen muutoksen elämäänsä ja kyettävä ajattelemaan mahdollisuuksia ympärillään. On olemassa lukuisia esimerkkejä, joissa yksilö on ollut ympäristön uhri, eikä omaa voimia nähdäkseen ratkaisua tai tehdäkseen muutosta oman elämän kannalta parempaan suuntaan. Mutta onpahan tuttavapiirissäni myös niitä, jotka lähtökohdistaan huolimatta ovat taistelleet tiensä menestykseen maassa, joka ei ole heidän synnyinmaa.\nZlatanilla kävi tuuri, kun hän löysi jalkapallon. Energia ja raivo pienen pojan sisällä oli valtava. Tunteiden purkaminen vieraassa kulttuurissa oli vaikeaa. Mitä teki Zlatan? Kentällä oli lupa huutaa, juosta ja potkia. Zlatan teki tosi paljon muutakin. Hän puri ja löi vastajoukkueen pelaajia, välillä jopa niitä, jotka olivat samassa joukkueessa. Voittamisen halu oli valtava. Uskon, että juuri tuo halu erotti hänet massasta ja johti lopulta menestykseen. Tie ei missään nimessä ollut helppo, mutta kenenpä menestystarina sitä olisi.\nViime vuonna luin Aki Hintsan kirjan Voittamisen Anatomia, jossa käsiteltiin toista urheilumaailmaa, formulaa. Zlatanissa on mielestäni samoja piirteitä kuin F1 tähdessä Räikkösessä. Molemmat ovat oman tiensä kulkijoita, he eivät sopeudu ympäristöön, vaan ympäristön on sopeuduttava heihin. Monissa menestystarinoissa korostuu kapinallisuus, tietynlainen ylienergisyys, jonka valjastaminen vaatii oikeanlaisen johtajan. Johtajan on tunnettava johdettavansa keksiäkseen keinot parhaan lopputuloksen saavuttamiseksi. Vääränlainen johtamistapa johtaa turhautumiseen, pahimmillaan se sammuttaa sisäisen paljon, romuttaa identiteetin ja voi saada kovankin pelaajan taantumaan täysin.\nJoukkueurheilua verrataan monesti yritystoimintaan ja eikä syyttä. Yritykset ovat kuin joukkueita, jotka koostuvat pelaajista. Jokaisella pelaajalla on omat vahvuutensa, ja valmentajan, eli johtajan, tarkoitus on saada heidät loistamaan omilla pelipaikoillaan. Entiset kilpaurheilijat ovat kovaa valuuttaa myös yrityskentällä. Kerran joukkuepelaaja on aina joukkuepelaaja. Eikä yksilöurheilijat ole yhtään sen huonompia; tulosten eteen on totuttu tekemään töitä kurinalaisesti ja pitkäjänteisesti. Terve pohja elintavoille on selkärangassa; nuku, syö, harjoittele, menesty. Urheilijat, kuten Zlatankin, on tottunut arvioimaan omaa suoritustaan kriittisesti. Aina on varaa parantaa suoritusta, hioa yksityiskohtia ja se, jos joku on tärkeä oppi myös työelämässä. Vaikka puhalletaan yhteen hiileen, pyritään kehittymään myös yksilöinä. Urheilutaustan omaavat ovat tottuneet mittaamaan tuloksiaan ja arvioimaan niitä. He ovat tottuneet myös suoraan palautteeseen, joka on ehdottoman tärkeää johtamistyötä tehdessä.\nZlatan kuvailee kirjassaan tarkasti ympäröiviä henkilöitä. Näkemykset eivät koostu vain pinnallisista seikoista, vaan rivien välistä on havaittavissa Zlatanin olevan taitava ihmistuntija. Monet persoonien kuvailut päättyvät sanoihin ”sellainen hän on”. Zlatanilla on ihailtava ajattelu ihmisiä ja heidän persooniaan kohtaan. Vaikka hän kirjassaan haukkuu ihmisiä, harvoja kehuu tai ylistää, hän ei muuttaisi ketään. Jokainen saa olla sellainen kuin on, puhua niin kuin persoonalle on ominaista ja käyttäytyä sen määräämällä tavalla. Zlatan ei hätkähdä, ei ylläty, provosoitua saattaa kyllä, mutta kykenee myös analysoimaan tilannetta. Hän ei käytä energiaa persoonan tai sen käytöksen muuttamiseen vaan pyrkii itse keksimään keinot saada tahtonsa läpi.\nZlatan ei ole rajusta käytöksestään huolimatta tyhmä. Yksi tärkeimmistä kirjan opeista on se, että pidä itsesi ajan tasalla. Sitä erehtyy aivan liian usein olemaan sinisilmäinen ja uskomaan ihmisten vilpittömään hyvyyteen. Sellainen on minun persoonani, hyväuskoinen. Mutta eihän se niin ole, jokaisella on oma etu mielessä. Älä luota muiden tekemiin päätöksiin tai yksittäisen ihmisen sanaan tai suositukseen. Ota asioista selvää, kysele ja kyseenalaista. Jos toimiala on tuntematon, kysy kyseisen alan osaajilta konsultointiapua. Käytä omaa päätäsi, ime tietoa ja kokemusta. Lähtökohta on se, että kusettajia riittää. Muista se.\nTee omaa juttuasi, usko itseesi. Ota kunnioituksesi. Jo vuosia sitten vitsillä naureskeltiin erään urheilijaystäväni kanssa, että toimitaan elämissämme samalla tavalla; molemmat tekee sitä mitä tykkää, vaikka sitten pienellä miinuksella. Olin silloin aloittanut oman yritystoimintani vuokratuolilla ja hän pelasi lätkää. Se, mitä aluksi käteen jäi, oli melko mitätöntä. Silloin jo oma tekeminen oli kuitenkin oman elämän keskiössä, siihen oli suuri palo ja se oli kaikkein tärkeintä. Kuten lätkä hänelle. Nykyisin oma yritystoimintani on laajentunut omaan liikkeeseen ja näen kasvumahdollisuudet edelleen optimistisina. Hän puolestaan taistelee vuosittain mestaruuksista liigassa. Tuo lausahdus on mielessäni vielä vuosienkin jälkeen – koskaan ei saa luovuttaa, eikä antaa periksi, kun tie tuntuu oikealta. Ja mihin tämä elämä vielä voi johtaa! Täytyy uskaltaa haaveilla ja tehdä töitä unelmien saavuttamiseksi. Kaikki on mahdollista kenelle tahansa, lähtökohdista huolimatta.


Glen Pero a.k.a Elvis: Syksyn tuoksua ja hirvikärpäsiä\nSyksyn tuoksua ja hirvikärpäsiä\nYööh ihanan savinen heppa\nTäällä Iisalmessa on jo todella syksyistä. Lehdet putoilee, ilma on viilennyt ja sadekuurot ovat tehneet laitumista ja maastoista ah niin ihanan mutaisia ja liukkaita. Mutta kenttä sen sijaan on mukavasti tiivistynyt sateista! Elviksen kanssa ollaan käyty kuluneena aikana pari kertaa kentällä treenailemassa. Itselläni tuntuu olevan jotain syysflunssan tapaista, niin en ole jaksanut ratsastaa ihan täysillä. Kuitenkin yhtenä päivänä treenattiin kentällä ensin maastakäsin ja sitten koulua raviohjelman mukaisesti. Perjantaina suunnattiin kentälle puomiharjoitusten pariin.\nVaikka itse olin kouluohjelmaa tehdessä ihan rättiväsynyt ja vetelä, niin Elvis meni minusta tosi kivasti. Voi että kun se joskus menisi noin kisoissakin! Ja voi että kun mua harmittaa ettei kukaan ollut nyt videoimassa. Kouluohjelma sujui mukavasti alusta loppuun ja siirtymätkin olivat tarkkoja. Jos jotain kehitettävää haluaa keksiä, niin taipumisaste ja suoruus pitäisi pitää paremmin samanlaisena oikeaan ja vasempaan kierrokseen. Sitä kun on itse ihan vetelä, niin tuommoiset alkaa tuottaa vaikeuksia. Suunta näyttää onneksi ihan hyvältä, kunhan saan vähän voimiani takaisin.\nPerjantaina laitoin keskiympyrälle puomit vastakkaisille sivuille. Menin niitä alkuverkan jälkeen ensin ravissa hakien tasaisia ylityksiä ja tarmokkaan ravin säilymistä ennen ja jälkeen puomien. Oikein mukavasti Elvis alkoi ylittämään puomeja ilman ylimääräistä hypähdystä. Lisäksi se pyöristi itseään ja liikkui sopivasti kuolaimella. Ravityöskentelyn jälkeen mentiin puomeja laukassa. Laukka nousi helposti ja ylitykset sujuivat ongelmitta. Itse harjoittelin etäisyyksien hahmottamista ja laskin askeleita aina puomia lähestyessä. Elvis liikkui laukassa reippaasti omalla moottorillaan eteenpäin. Se ei kuitenkaan kaahottanut, laukka pysyi puhtaana ja ponnistustakin löytyi. Mentiin siis tarmokkaasti, muttei kovaa. Oikeaan kierrokseen ruuna tarjosi edelleen vastalaukkaa. Yhden kerran se sekosi sen verran askelissa että meni hetken ristilaukkaa. Tässä olisi mysteeri ratkaistavaksi...\nJättikorva tuulen tuiverruksessa. Huput päässä ei syksyn myrskyt oo niin jännittäviä.\nKenttätreenin vastapainona ollaan ihmetelty maastoja. Elvis on maastoillut kiltisti, vaikka parilla ekalla reissulla se välillä jännittyi. Ruuna pääsi kuitenkin hetken kuluttua yli jännityksestään ja rentoutui jälleen. Yhtään se ei ole painanut ohjalle tai tepastellut. Ihan huoletta olen voinut laukkaillakin maastossa. Elvis on rohkeasti ohittanut niin kanoja, lampaita, autoja kuin kaivurinkin. Kinttupoluille ruuna ei aina mielellään käänny. Käppäily juurakkoisilla poluilla ei ole ihan ravuriruunan juttu. Fiilis on kuin lähtisi formulalla mökkitielle...\nPahimmat vastustajat taitavatkin olla kamalat, ällöttävät, suoraan helvetistä tulevat hirvikärpäset. Elvis ei tykkää niistä yhtään (enkä tykkää minäkään) ja kun sellainen laskeutuu ruunan turkille kipittämään, niin johan tulee vauhtia. Ensin alkaa pyöriä häntä, sitten koitetaan kipittää karkuun, potkitaan mahan alle ja pukitellaan. Niinpä minä nypin ällötykset äkkiä pois, ennen kuin ruunaparalla menee hermo. Yhdellä polun pätkällä hirvikärpäsiä hyökkäsi kokonainen lauma. Nypin niitä puolisen tusinaa harjasta, toisen mokoman persuksista, monta kipitteli hupparissani ja osa ehti satulahuovan allekin. Kaikista pahin oli ettei polulla pystynyt kirmaamaan karkuun tätä ötökkälaumaa. Ja tiesittekö muuten, että hirvikärpäset puree? Itseäni puri yksi pirulainen poskesta ja yksi päivä Elvistä harjatessani huomasin siinä patin. Kun aloin tutkimaan pattia tarkemmin löytyi turkin seasta hirvikärpänen verta imemässä. Hyi olkoon!\nFormula ja se parempi metsäpolku\nNyt meinasin vältellä tuota kyseistä polun pätkää sen aikaa, että pakkaset tulevat. Se kiva talvessa on, että pakkasessa ei ötökät lentele. On noita hirvikärpäsiä jokunen löytynyt toiseltakin lenkiltä, mutta samanlaista hyökkäystä en ole onneksi kohdannut. Jonkin verran hirvikärpäsiin tuntuu auttavan ostamani karkotteetkin. Minulla on nyt kaksi asetta: BlueHors Summer spray ja pikiöljypohjainen luonnonystävän ihonhoitosumute. Molemmat ovat luonnonaineisiin pohjautuvia ja tuo ihonhoitosumute on siitä kätevä, että sitä voi laittaa vaikka iho olisi vähän ruvella. Ihonhoitosumutteen pikiöljy haisee voimakkaasti ja on tepsinyt hyvin polttiaisiin. Häntää ei ole syöty enää yhtään! Miinuksena tässä kuitenkin on se, että se tahmaa turkin. Aine lähtee pesemällä, muttei oikein harjaamalla. Summer Spray sen sijaan tuoksuu aivan ihanalta. Siinä on sitruunainen tuoksu, mistä ei hirvikärpäset näyttäneen tykkäävän. Miinuksena vain tässäkin aineen tahmaava vaikutus, enkä myöskään ole varma kuinka kauan tuoksu säilyy. Pikiöljy haisee seuraavanakin päivänä, mutta Summerspray ei. No mutta josko kohta tulisi pakkaset, niin päästään näiden tököttien lotraamisestakin.\nAseet ällötyksiä vastaan\nLähettänyt Hebuli92 klo 7.01\nMinustako kukkahatt... kukkahackamoretäti?\nSelityksiä ja hirvityksiä\nSyyskelejä ja tummia pilviä\nKentällä helppo C:n kiemuroita


Johdanto OneNote Web App -sovellukseen - OneNote\nJohdanto OneNote Web App -sovellukseen\nKun käytössäsi on Microsoft OneNote Online, voit käyttää Microsoft OneNotea myös selaimessa ja käsitellä muistikirjaa suoraan siinä sivustossa, johon se on tallennettu. Saumaton integroiminen OneNoten kanssa\nKun avaat muistikirjasi SharePointissa, OneNote Online avaa muistikirjan selaimeen. Voit kirjoittaa ja muokata tekstiä tavalliseen tapaan sekä käyttää Kopioi- ja Liitä- sekä Kumoa- ja Tee uudelleen -komentoja. Voit muotoilla tekstiä käyttämällä tyylejä ja kaikkia valintanauhassa näkyviä tekstin muotoiluvaihtoehtoja. Voit myös lisätä taulukoita, kuvia, ClipArt-kuvia ja hyperlinkkejä. Voit hakea ClipArt-kuvia Office.com-sivuston kuvakokoelmasta. Voit lisätä niitä Lisää-välilehdessä.\nOneNote Online tallentaa muistikirjan automaattisesti työskentelyn aikana. Sinun ei tarvitse tallentaa muutoksia. Jos teet muutoksia, joita et halua säilyttää, käytä Kumoa-komentoa tai paina näppäinyhdistelmää CTRL+Z (Windows) tai ⌘+Z (Mac). Jos haluat nähdä, miltä muutokset näyttävät muistikirjassa, siirry lukunäkymään. Valitse Näytä-välilehdessä Lukunäkymä. Muistikirjan tarkasteleminen selaimessa\nLukunäkymässä voit tarkastella muistikirjan eri osioita ja sivuja sekä laajentaa ja kutistaa osioita siirtymisruudussa. Jos muut käyttäjät ovat muokanneet muistikirjaa, näet muokkaajien tiedot napsauttamalla Näytä tekijät -komentoa.\nJos haluat tehdä muutoksia muistikirjaan, valitse Muokkaa selaimessa, minkä jälkeen voit lisätä ja poistaa sisältöä, muotoilla tekstiä sekä lisätä muistiinpanoihin tunnisteita. Yhteiskäyttö muiden henkilöiden kanssa\nJos sallit muiden käyttäjien muokata muistikirjaa, ystäväsi ja työtoverisi voivat käsitellä muistikirjaa samaan aikaan kanssasi. Tämä on kätevää, jos muistikirjaan on tarkoitus kerätä tietoja eri henkilöiltä, esimerkiksi ideoinnin yhteydessä tai ryhmäprojektin aikana. Muistikirja toimii kuin wiki-sivusto, johon kaikki voivat lisätä tietoja. Näet, kuka on tehnyt mitäkin muutoksia, ja voit halutessasi palauttaa sivun edellisen version käyttöön.\nTallenna muistikirja sivustoon, jossa työtoverisi pystyvät käyttämään sitä. Tällainen sivusto voi olla esimerkiksi työryhmän SharePoint-kirjasto. Kutsu muita käsittelemään muistikirjaa.\nMuokkaa muistikirjaa. Voit tarkastella työtovereidesi tekemiä muutoksia valitsemalla Näytä tekijät lukunäkymässä tai muokkausnäkymän Näytä-välilehdessä.\nJos haluat nähdä, mitä muutoksia sivulle on tehty, valitse Näytä-välilehdessä Sivuversiot (tai siirry lukunäkymän siirtymisruutuun, napsauta sivun nimeä hiiren kakkospainikkeella ja valitse sitten Näytä versiot).\nMuokkaaminen OneNote Onlineissa on kätevintä silloin, kun halutaan tehdä nopeita muutoksia tai käsitellä työkirjaa yhdessä muiden käyttäjien kanssa. Jos tarvitset käyttöösi kaikki OneNoten ominaisuudet, valitse Tiedosto-välilehti ja sitten Avaa OneNotessa. OneNote Online avaa muistikirjan suoraan OneNote-työpöytäsovelluksessa, jossa voit tehdä suurempia muutoksia, kuten esimerkiksi käyttää äänimuistiinpanoja tai mukauttaa muistiinpanotunnisteita. Tekemäsi muutokset tallentuvat automaattisesti verkkopalvelimeen.\nHuomautus: Voit käyttää Avaa OneNotessa -ominaisuutta OneNote Online -sovelluksessa vain silloin, kun käytössäsi on OneNote 2010. Tarvitset myös Internet Explorer- tai Firefox-selaimen. Jaa


Välineitä työurien kehittämiseen | Kuntatyönantajat Lehti\nMerja Rusanen, työelämän kehittämisen asiantuntija, ohjausryhmän jäsen\nPelastuslaitosten työhyvinvointia pohtinut työryhmä ehdottaa toimia, joilla pelastuslaitosten työterveyshuollon käytäntöjä voidaan yhtenäistää ja pelastushenkilöstön urapolkuja kehittää. Työryhmä valmisteli myös ohjeita työturvallisuuteen ja fyysisen toimintakyvyn arviointiin.\nPelastuslaitosten työhyvinvointia kehittävän yhteistyöelimen toiminta päättyy vuoden lopussa. Valtakunnallinen yhteistyöelin toimi sisäasianministeriön johdolla neljän vuoden ajan. Työryhmän jäsenet edustavat laajasti pelastusalan toimijoita ja mukana työryhmässä olivat myös työmarkkinaosapuolet.\nTyöryhmän tuotoksena valmistui vuoden 2014 alussa pelastuslaitosten ensimmäinen valtakunnallinen työhyvinvointikysely (ks. tarkemmin Kuntatyönantaja-lehti 2/2104). Vastaukset osoittivat, että pelastajat ovat sitoutuneita omaan työhönsä, heillä on hyvä fyysinen ja psyykkinen kunto sekä he osaavat tasapainottaa työnsä ja vapaa-aikansa.\nVastaajat olivat tyytyväisiä esimiesten toimintaan. Esimiehet kohtelevat tasapuolisesti ja puuttuvat epäkohtiin niiden ilmaannuttua. Sen sijaan pelastuslaitoksen johtamiseen kaivattiin avoimuutta ja oikeudenmukaisuutta.\nMyös palkitsemista tulisi kehittää oikeudenmukaisesti ja tasapuolisesti. Tukea kaivattiin oman osaamisen ja itsensä kehittämiseen sekä työuralla kehittymiseen.\nTyöturvallisuuden parantamiseen työväline\nTyöryhmässä kartoitettiin konkreettisia toimenpiteitä ja toimintamalleja, joilla työturvallisuustoimintaa voidaan kehittää. Tavoitteena oli myös yhdenmukaistaa riskienarviointia ja läheltä piti -tilanteiden rekisteröintiä.\nEsimiesten käyttöön valmisteltiin verkko-opiskeluaineisto työturvallisuudesta. Työryhmä kehitteli ohjelmaa pelastusalan poikkeamaraportointiin, riskienarviointiin ja läheltä piti -tilanteisiin.\nFyysisen toimintakyvyn arviointijärjestelmän jalkauttaminen\nTyöryhmän tavoitteena oli varmistaa fyysisen toimintakyvyn arviointi-järjestelmän jalkauttaminen. Työryhmä suunnitteli ohjeen fyysisen toimintakyvyn arvioinnista. Ohjeessa kuvataan fyysisen toimintakyvyn arviointimenetelmä ja määritellään fyysistä toimintakykyä kuvaavat indeksit. Ohje annetaan loppuvuodesta pelastuslaitoksille kommentoitavaksi.\nTavoitteena oli myös, että kaikki pelastuslaitokset ottavat käyttöön FireFit-järjestelmän, josta saadaan reaaliaikainen kuva henkilöstön fyysisen toimintakyvyn tasosta.\nTyöterveyslaitos on järjestänyt pelastuslaitoksille kouluttajakoulutusta FireFit-järjestelmän käytöstä fyysisen toimintakyvyn testauksessa. Järjestelmän kautta henkilöstö voi kehittää ja ylläpitää fyysistä toimintakykyä arvioinnin tuloksena tulevien harjoitusohjeiden avulla.\nTyöterveyshuollon käytännöt yhtenäisiksi\nTyöterveyshuollon kehittämiseen perustettiin oma työryhmä, joka kartoitti työterveyshuoltopalveluiden nykyisen tilanteen ja laitosten työterveyshuollon toimintasuunnitelmien sisällöt.\nTyöterveyshuolto on kussakin pelastuslaitoksessa järjestetty eri tavoin; joko omana, kunnan tai yksityisen järjestämänä työterveyshuoltona.\nTyöryhmän mielestä työterveyshuollon toimintasuunnitelman laatimista on arvioitava uudelleen. Työterveyshuollon toimintasuunnitelman sisältö, raportointi ja seurantatavat vaihtelivat paljon pelastusalueittain. Työterveyshuollon käytännöt tulisi järjestää yhtenäisiksi koko maassa.\nTämän lisäksi esimiehiä on koulutettava tunnistamaan pelastushenkilöstön terveysongelmia. Esimiehet tunnistavat työntekijöiden työssä selviytymiseen liittyviä ongelmia melko huonosti eivätkä puutu riittävän hyvin alkaviin terveysongelmiin.\nNäiden taustojen pohjalta työryhmä päätyi tekemään oppaan, jonka tarkoituksena on antaa esimiehille tukea ja ohjeistusta aktiivisen tuen käyttöön, sairauspoissaolojen hallintaan sekä pelisääntöjen hyödyntämiseen päivittäisessä johtamisessa.\nOppaassa suositellaan pelastuslaitoksille ominaisia erityispiirteitä, joita tulisi ottaa huomioon tehdessä omaa työterveyshuollon toimintasuunnitelmaansa. Esimies työhyvinvointia rakentamassa -opas löytyy sivulta www.pelastuslaitokset.fi.\nTyöryhmän kartoitti pelastuslaitosten käytössä olevat erilaiset toiminnot, jotka tukevat henkilöstön urapolkuja, kartoittavat erilaisia risteyskohtia (opiskelu, tehtäväkuvan muutokset, kuntoutus, vuorotteluvapaat ja työpaikan vaihdokset) ja niihin liittyviä mahdollisia tukimenetelmiä. Työryhmä teki myös ehdotuksia toimista, jotka kehittäisivät työuria.\nTyöryhmä kartoitti urasuunnitteluun liittyvät toiminnot, analysoi työhyvinvointikyselyn tuloksia urapolkujen näkökulmasta, kartoitti eri pohjoismaiden urapolku-toteutukset, vertaili Suomen eri toimialojen vastaaviin toteutuksiin sekä kuunteli ikäjohtamisen merkitystä urasuunnitteluun.\nTyöryhmä ehdottaa Paloluotsin kehittämistä. Se on verkossa toimiva palvelu, josta löytää alasta kiinnostaneille tietoa alan koulutuksesta ja tutkinnoista, oppilaitoksista sekä opiskelun rahoituksesta. Paloluotsi toimisi myös apuna työurien ohjauksessa ja rohkaisisi hyödyntämään monipuolisia koulutuspalvelun mahdollisuuksia.\nJohtamisen tueksi tarvitaan järjestelmät, joiden avulla fyysistä työkykyä ja osaamista kyetään seuraamaan ja tarpeisiin reagoimaan. Kehityskeskustelut ovat tärkeä johtamisen työväline. Työryhmä työsti pelastuslaitoksille yhdenmukaiset kehityskeskustelumallit. Yhtenäisen tietoperustan suunnittelu ja rakentaminen vaatii jatkotyöstämistä.\nTyöryhmä ehdottaa myös, että tasapuolisen kohtelun näkökulmasta olisi tarkoituksenmukaista laatia omaehtoisesta koulutuksesta yhtenäinen suositus. Myös työvuorosuunnittelua tulisi kehittää yhtenäisemmäksi. Näiden toteuttamiseen työryhmä ehdottaa pelastuslaitosten kumppanuusverkostoa.


Kohtaaminen, kaksi yksilöä yhdessä | Auta hevosta\nYhteys hevoseen by Suvi S., 15.07.2020\nTämä teksti löytyy myös omasta blogistani.\nKohtaaminen, kahtena yksilönä yhdessä. Tämä on kaiken toimintani ydinajatus. Ja samalla se on asia, johon on vaikea tarttua sanoin. Miten toimia niin, että kohtaaminen on mahdollista? Miten selittää se, mitä ei voi sanoin selittää? Minkälaista tietoisuutta kohtaaminen tarvitsee? Kysymyksiä, joihin mietin usein vastauksia. Miten sanoitan sen ytimen, jonka merkityksen ja tärkeyden ymmärtää vasta kun sen ymmärtää.\nJos me todella haluamme tehdä yhteistyötä hevosen kanssa, meidän on kohdattava hevonen ja itsemme. Kohtaamisella on en tarkoita fyysistä näkemistä vaan kohtaamista syvemmällä tasolla, sekä mielen että kehon tasolla, tietoisuuden tasolla. Vain siinä paikassa voimme kohdata ja vain siitä paikasta voimme todella virrata yhdessä, tehdä yhteistyötä, kaksi yksilöä yhdessä.\nMistä haaste tulee ja mikä se on?\nSe tulee meistä ihmisistä, suorittamisesta, odotuksista, tehtävien tekemisestä, liiasta teknisyydestä, kehomme jäykkyyksistä, rajojen puuttumisesta, tunnetaitojen ja tietoisuuden katoamisesta, analysoinnista, uskomuksista, eksymisestä, vain olemisen vaikeudesta, siitä, että emme osaa levätä tekemisessä ja olemisessa. Mielemme ja rationaalinen ajattelu katkaisee yhteyden ja katoamme tehtävien ja suorituksen maailmaan.\nSe tulee hevosista, joille on opetettu olemista suorittamisen ja teknisen tekemisen käytännöstä. Se tulee kipeistä hevosista. Henkisesti tai fyysisesti haavoitetuista, hevosista. Hevosista, jotka eivät enää ole tietoisia kehostaan, omasta voimastaan ja syvistä tukilihaksistaan.\nJa näiden yhdistämisestä.\nKuinka kohdata toinen yksilö?\nOn kyse kokonaisvaltaisuudesta, ei ole vain yhtä asiaa, ei ole autuaaksi tekevää mustaa ja valkoista. Ja jokaisella kerralla vastauskin on erilainen. Itse sain tästä taas ihanan muistutuksen, kun kohtasin uuden, entuudestaan minulle vieraan, ponin. Yritän kuvailla kohtaamisen, vaikka tiedän jo nyt, että sanat eivät tavoita sitä kokonaisuutta. Tämä kohtaaminen sai kuitenkin minut taas ymmärtämään jotain enemmän ja ennen kaikkea kirkastamaan taas sitä, miksi teen hevosten ja ihmisten kanssa sitä mitä teen.\nMinä näen sinut ja sinä näet minut, vielä kaksi vierasta, mutta vain hetken. Haluan kohdata tasolla, jossa tekemisen takana on jotain muuta kuin pelkän asian tekeminen. Kuulostelen, hengitän, haen yhteyttä ja samalla yritän antaa itseni hetkeen niin avoimena kuin mahdollista. Minä olen tässä, tule sinäkin. Herkkyys ja voima ovat paikalla samaan aikaan.\nHarvoin mikään on automaationa tapahtuvaa, ei ole tämäkään. Haen yhteyttä mielen ja kehon tasolla, mutta myös jossain siellä, missä sanoja ei ole, on vain yhteys. Etsin omaa keskustaani ja energian virtausta, etsin ja kutsun sinua mukaan. Näetkö ja tunnetko, että olen tässä?\nPieniä askelia, haen pehmeyttä ja virtausta niihin kohtiin, jotka fyysisellä tasolla vaikuttamat olemiseen tässä hetkessä, etsien tasapainoa, etsien yhteistä tietoisuutta. Virtaus ja enrgia kehossa ja mielessä luo ympäristön, jossa kohtaaminen voi tapahtua syvemmällä tasolla. Saan hetkeksi kiinni siitä kokemuksesta, tutustuin juuri tämän yksilön kanssa kohtaamiseen.\nSeuraavana päivänä haen ponin uudelleen, hän hörähtää tervehdykseksi. Olen hieman kuitenkin hieman skeptinen itseni puolesta, olenko riittävän läsnä? Vaikka samaan aikaan tiedän, että ei ole kyse siitä. Sisäinen suorittajani nostaa päätään, mutta samaa aikaan en odota mitään tältä yhdessä tekemiseltä. Ja se onkin yksi avain.\nOlemme jo hieman tuttuja, tuttuja syvemmällä tasolla, aidon kohtaamisen tasolla. Nyt voin vain hakea pehmeyttä, sulautua siihen ympäristöön, jossa voimme kohdatata. Tiedän jo, kuka sinä olet ja sinä tiedät kuka minä olen.\nJa siinä se on, kaiken ydin, yhdessä oleminen ja liikkuminen. Läsnäolo, voima ja vapaus samaan aikaan. Havoittuvuus ja yksilön kunnioitus tilanteessa, jossa yhdessä tekeminen nostaa energian virtauksen tasolle, jossa viestintä ja kommunikointi on sanatonta tanssia.\nOlen kiitollinen ja samaan aikaan nöyrryn jälleen kohtaamisen äärellä. Kiitos, että sain kohdata ja kiitos, että sain samalla muistutuksen sille, miksi olen tässä ja miksi teen mitä teen.\nOn uskomatonta on kohdata juuri se yksilö juuri siinä ympäristössä. Koska jokainen kohtaaminen on erilainen, en voi olettaa tai tietää etukäteen juuri tämän yksilön kanssa tapahtuvaa kommunikointia. Minkälaista se on ja miten löydämme yhteisen virtauksen hetken, jossa molemmat ovat yksilöitä yhdessä. Ja siinä on kaikki se kauneus.\nJos koet, että voisin auttaa tai tukea sinua hevosesi kanssa, ota yhteyttä suvi(at)suvintuulet.fi\nSelaimesi ei tue median toistoa. Oppilaani Salla 13v. kertoo käyneensä 8 vuoden ajan tunneilla meillä. Muistelemme yhdessä, miten ratsastustunnit ovat muuttuneet vuosien varrella Helliksi hevostunneiksi ja mitä se on käytännössä tarkoittaa. Haastattelu on tallennettu 14.7... Lue lisää »


PLAYOFFS 2021: TUTO Volley ja KyKy-Betset metsästävät kruunua kaudelleen\nBy tutovolley14.4.2021No Comments\nYkkössarjakautta on jäljellä enää vain kaksi finaaliottelua ja mahdollinen kultainen erä. Kauden huipentavissa loppuotteluissa kohtaavat myös runkosarjan perusteella kaksi parasta joukkuetta, kun runkosarjan voittajaksi ilman tappiota selvittänyt TUTO Volley kohtaa toiseksi sijoittuneen KyKy-Betsetin.\nPLAYOFFS-SPECIAL PODCAST TÄÄLTÄ\nLAUANTAIN 1. FINAALI TÄÄLTÄ\nSafari-selain ei ole paras mahdollinen, suosittelemme käyttämään jotain toista.\nSUNNUNTAIN 2. FINAALI TÄÄLTÄ\nTS-lähetys vaatii tilauksen. Aiemmin ilmoitetusta poiketen, koetilauksen saa veloituksetta. Ohjeet kirjautumiseen tämän ennakon lopussa!\nJos haluat pelata varman päälle, niin hanki koetilaus ajoissa!\nOngelmatilanteissa Turun Sanomien asiakaspalvelu auttaa arkisin klo 8.15-16.30 nrossa 02-2693400.\nFinaalisarjan arvoa nostaa vielä entisestään se, että mestaruuden lisäksi voittajalle avautuu mahdollisuus anoa paikkaa Mestaruusliigasta kaudelle 2021- 2022 ja molemmat finaalijoukkueet tavoittelevat sitä saumaa tosissaan. Lauantaina pelataan Kyyjärvellä ja sunnuntaina mestari ratkotaan Nunnavuoressa.\nViime viikonloppuna pelatuissa välierissä nähtiin hienoa lentopalloa sekä armotonta taistelua, kun TUTO Volley kaatoi värikkäiden vaiheiden jälkeen Kuortaneen Murikat otteluvoitoin 2-0 (2-3, 3-1). KyKy-Betset puolestaan kukisti Lempo-Volleyn myös otteluvoitoin 2-0 (1-3, 3-2). Välieräsarjoissa joukkueidensa parhaita pistemiehiä olivat turkulaisilta Ossi Rumpunen 39 pisteellä ja kyyjärveläisiltä puolestaan Aivars Petrusevics 28 pisteellään.\nTUTO Volley ja KyKy-Betset kohtasivat runkosarjan aikana kahdesti, kummallakin kerralla TUTO Volley oli parempi erälukemin 3-0. Marraskuussa Nunnavuoressa pelissä oli myös paikka Suomen Cupin puolivälierään. Helmikuussa Kyyjärvellä turkulaiset olivat tylyjä vieraita ja joukkue jyräsi betonimiesten yli selkein piste-eroin. Tämä on jättänyt nälkää KyKy-Betsetin riveihin.\nRunkosarjan peleistä on koitettu oppia jotain ja ne ovat omia pelejään. Nyt kun olemme päässeet finaaliin asti, niin meillä ei ole mitään hävittävää ja lähdemme altavastaajina haastamaan TUTO Volleyta. Aiemmin pudotuspeleissä meillä on ollut ”arpaonnea” siinä, että vastustajilla ei ole tullut parasta mahdollista kokoonpanoa meitä vastaan loukkaantumisten tai muiden syiden takia. Meillä on ollut tähän saakka uskomattoman hyvä tuuri, totesi kyyjärveläisten päävalmentaja Hannu Kalliojärvi.\nViikonlopun finaaleissa kohtaavat tasaiset joukkueet ja ratkaisut löytyvät pienistä yksityiskohdista\nMolemmat joukkueet tietävät toistensa pelaajat ja vahvuudet, joten odotan mielenkiintoista kamppailua. Muistissa on myöskin se, että Suomen Cupissa Savo Volley oli ajoittain helisemässä Nunnavuoressa, että sieltä ei varmasti tule helpolla voittoa. Meidän on laitettava kaikki paukut kotiotteluun ja luotettava hyvään tuuriin sunnuntaina. Toivottavasti saadaan hienot kamppailut aikaan. Kalliojärvi mietiskeli.\nTurkulaisilla on myös omat terveisensä viikonlopun vastustajalle.\nOnnittelut Kyyjärvelle, jos ovat tähän saakka päässeet pelkästään tuurilla. Viikonloppuna jää nähtäväksi mitä finaaleissa mahtaa tapahtua, totesi pilke silmäkulmassaan TUTO Volleyn apuvalmentaja Marko Eko.\nTorjunta- ja puolustuspelin pitää olla meillä kunnossa, lisäksi vielä kovat omat syötöt ja sen kautta lähdetään rakentamaan. Siellä on vastassa tuttuja kavereita pelaajille, joten molemmin puolin tiedetään miten toinen pelaa. Nyt tarvitaan ihan jokaista pelaajaa. Meidän vahvuus on tällä kaudella ollut se, että vaihtopenkiltä on pystytty tuomaan apuja, eikä pelin taso ole pudonnut. Kaikki lähtee hyvistä harjoituksista, joissa pelipaikat jaetaan. Toivottavasti viikonloppuna tulee hyvät pelit ja saadaan kunnon kliimaksi tälle kaudelle, Eko sanaili.\nVälieristä opittiin se, että pitää luottaa omaan pelaamiseen. Jos saadaan pidettyä oma hyvä taso koko viikonlopun ajan, niin se riittää meille voittoon. Jokaisella pelaajalla on varmasti halu voittaa molemmat pelit ja juhlia sunnuntaina koko sarjan voittoa. Syöttö-vastaanottopeli tulee olemaan finaaleissakin tärkein osa-alue mistä pitää lähteä liikkeelle. Puolustuksessa täytyy saada palloja ylös, nyt ei välttämättä tule 30 tappotorjuntaa, totesi TUTO Volleyn yleispelaaja Ossi Rumpunen.\nLoppuotteluissa kentällä nähdään monia kiinnostavia taistelupareja. Passareiden tontilla TUTO Volley-legendoihin kuuluva kapteeni Jani Puputti kohtaa juonikkaan Ralffs Ozolinsin. Puputin ehdoton vahvuus on kyky löytää kentältä aina monipuolisesti ne hyökkääjät, joilla kulkee. Ozolinsin kiistaton tavaramerkki on hyökkäyksissä toisen kosketuksen ratkaisut.\nKeskitorjujaosastoilta löytyy molemmilta puolilta kokemusta ja nuorta voimaa. Kokeneempaa kaartia edustavat TUTO Volleylta Tuomas Koppanen ja KyKy-Betsetiltä Mikko Väliaho. Molemmat pelaajat pystyvät rakentamaan verkolle kokemuksellaan torjuntaan todellisen kivimuurin, mutta kaksikko kykenee myös hyökkäämään tehokkaasti. Kokeneita konkareita on kirittämässä kummassakin joukkueessa nuori kehityspelaaja Mestaruusliigasta, turkulaisilta löytyy Aleksei Zhbankov Raision Loimusta ja KyKy-Betsetin riveissä on Kokkolan Tiikereistä tuttu Roope Keskinen. Tämä kaksikko haluaa varmasti osoittaa finaaleissa sen, että heidän tasonsa on Ykkössarjaa ylempänä.\nYleispelaajista täytyy nostaa esiin kaksi kokenutta Mestaruusliigassakin meritoitunutta pelaajaa Ossi Rumpunen ja Aivars Petrusevics. Tämän taisteluparin ympärille kiteytyy paljon koko ottelusarja. Rumpunen ja Petrusevics kantavat molemmat isoa vastuuta hyökkäyspään tehoista ja heidän käsiinsä tullaan todennäköisesti pelaamaan valtaosa pelien ratkaisupalloista. Molemmilta herroilta löytyy takataskustaan kova syöttö, joka voi horjuttaa vastustajan vastaanottopelaamista.\nKovan luokan tekijöitä löytyy myös TUTO Volleyn ja KyKy-Betsetin hakkureista. TUTO Volleylla palloa lattiaan takoo Einari Koivisto, jonka otteet välieräsarjassa Murikoita vastaan olivat kaksijakoisia. Pelien alussa Koivisto ei saanut hyökkäyksiään kulkemaan, mutta otteluiden edetessä tältä kaudelta tuttu tehokkuus alkoi pikkuhiljaa löytymään. KyKy-Betset hankki tammikuun lopulla riveihinsä Nurmon Jymyssä kovia tehoja naputelleen Mika Mäntylän, joka ei ole kuitenkaan pelannut montaa ottelua Kyyjärven paidassa. Mäntylä teki paluun pelikentille viime viikonlopun välierissä, suurin kysymys on se pystyykö mies ylipäänsä pelaamaan tai millaisessa vireessä Kyyjärven hakkuri finaaleissa on pitkän pelitauon jäljiltä. Puolustuspelaaminen nostaa finaaleissa arvoa entisestään, kun kaikista palloista taistellaan rajusti. Liberot ovat tässä isossa roolissa.\nTuleva mahdollinen Mestaruusliigapaikka herättää tietysti kiinnostusta molemmissa joukkueissa.\nSe on tietysti seuran kannalta iso ja hieno tavoite. Pelaajistossa ei kuitenkaan mietitä yhtään sunnuntaita pidemmälle, meidän tavoite on voittaa Ykkössarja ja sen jälkeen muut saavat miettiä mitä tehdään. Pelaajien fokus on pelkästään voittamisessa, Rumpunen tuumi.\nEn epäile sekuntiakaan sitä, etteikö halu olisi mennä eteenpäin Mestaruusliigaan. Olemme neljä kertaa olleet liigakarsinnoissa, niistä kun on jäänyt luu käteen niin karsinnat voittanut joukkue on tehnyt joko konkurssin tai luopunut sarjapaikastaan, eikä KyKy-Betsetiä kysytty kertaakaan liigaan. Siinä on nyt meidän kovin motivaation lähteemme ja haluamme näyttää koko lentopallokartalle, että meillä lajiin panostetaan 17 vuotta on pelattu Ykkössarjaa ja olemme hoitaneet asiat tähän asti ja luotan, että pystymme pelaamaan myös seuraavalla sarjatasolla, jos niin käy. Meillä on talkooporukka, joka laittaa itseään likoon ja odotan, että he saavat monen vuoden työstä palkinnon nyt keväällä, Kalliojärvi summasi.\nSeuraavaan Rumpusen hymy huulilla esittämään lausuntoon voi tiivistää viikonlopun merkityksen\nHieno huipennus on edessä, Lentopalloliittokin on tehnyt hienoa työtä, että juuri Ykkössarjan finaalit on saatu kauden viimeisiksi peleiksi ja päästään sitä kautta valmistautumaan EM-kotikisoihin. Paras näkyvyys ja parhaat pelit viimeisenä.\nOttelut pelataan valitettavasti edelleen tyhjille katsomoille koronarajoitusten vuoksi. Lauantain peli näkyy suorana lähetyksenä Nopolanewsin kautta. Otteluisäntä TAI – Turun ammatti-instituutti tarjoaa yhdessä Turun Sanomien kanssa sunnuntain ratkaisuottelun tilaajille veloituksetta. Koetilauksen saa viikonloppuna ilmaisena ja sillä siis näkee ottelun Turun Sanomien verkkosivuilta!\nKyKy-Betset – TUTO Volley Lauantaina 17.4. kello 16.00 Kyyjärven liikuntahallilla\nTUTO Volley – KyKy-Betset Sunnuntaina 18.4. kello 16.00 Nunnavuoren Palloiluhallissa\nOHJEET TURUN SANOMIEN KOETILAUKSEEN\nTilaukseesi kuuluu digioikeus, mutta sinulla ei TS-tunnusta?\nLuo tunnus etukäteen osoitteessa login.ts.fi/register Muista laittaa tunnukseen asiakasnumerosi, jotta juttu aukeaa. Jos tarvitse asiakaspalvelun apua, auttavat he arkisin klo 8.15-16.30 nrossa 022693400\nVoit myös klikata jotain TS+ juttua, se pyytää kirjautumaan. Tunnuksen luonti onnistuu, kun painat Minulla on digitilaus -painiketta. Sieltä löytyy vaihtoehto Uusi käyttäjä? Luo TS-tunnus.\nEi digilukuoikeutta, ei tunnusta?\nMene ts.fi-verkkosivuille, klikkaa TS+ juttua ja siihen avautuvan bannerin Tutustun 1 kk 0 € -painiketta. Tilausprosessin lopuksi tulee tunnuksen luonti. Luo se siinä samassa, jotta saat mm. asiakasnumeron automaattisesti tunnukseen. Kirjaudu sisään.\nPLAYOFFS 2021: TUTO VOLLEY YKKÖSSARJAN FINAALEIHIN – MURIKAT KUKISTUI TOISTAMISEEN


Tess Gerritsen teki sen taas. – Näissä neliöissä\nJune 7, 2020 June 7, 2020 ~ Ida\nTess Gerritsen – Hahmot yössä\nEn tiedä miten Gerritsen onnistuu siinä kerta toisensa jälkeen, mutta hänen kirjoihinsa tarttuessa tuntuu kirja imaisevan mukaansa.\nHahmot yössä oli kirja, jota en olisi halunnut laskea käsistäni. Luinkin sen parissa päivässä ja ehdottomasti suosittelen kirjaa jännityksestä pitäville. Lisäksi tämä on mielestäni vähän erilaista Gerritseniä, mutta silti totuttuun tapaan aivan loistava.\nAva on Bostonista lähtöisin oleva keittokirjojen kirjoittaja, joka vuokraa kesäksi itselleen kodin hiljaisesta rannikkokaupungista. Perille päästyään hän ajattelee vuokraamansa talon olevan pelottava ja kaiken lisäksi aivan liian iso hänen tarpeisiinsa. Kuitenkin sisään astuessaan hän tuntee itsensä tervetulleeksi ja niinpä Ava päättää jäädä merikapteenin vanhaan taloon.\nPian Ava huomaa kuitenkin, ettei ole talossa yksin. Mikä tai kuka on hänen seuranaan ja miksi hän tuntee niin suurta vetoa taloa kohtaan?\nKirjan edetessä alkaa niin talon kuin Avankin menneisyydestä paljastua asioita. Miksi Ava pakeni Bostonista ja miksi Kapteenin talossa on asunut vuosikymmenten ajan vain yksinäisiä naisia? Entä kenen ruumis löytyy mereltä?\nTartu tähän kirjaan!\nFiona Barton – Epäilty\nKate Waters ja Bob Sparkes ovat jälleen uuden jutun kimpussa.\nThaimaassa on kadonnut kaksi englantilaistyttöä ja elokuun hiljaisuudessa Kate haistaa mahdollisen etusivun lööpin. Kun hänelle avautuu mahdollisuus matkustaa Bangkokiin, on hän heti valmiina lähtöön.\nMitä Thaimaassa oikeasti tapahtui ja missä on Katen reissaamaan lähtenyt poika? Hiljalleen totuus alkaa paljastua, eikä se välttämättä miellytä kaikkia.\nMielestäni tämä kirja oli Bartonilta paras lukemani. Voin todellakin suositella!\nStuart MacBride – Pahan postia\nMacBriden kirjoitustyyli oli sellainen, että en ihan hevillä kyllä tarttuisi hänen toiseen teokseensa.\nPahan postia kertoo rikostarkastaja Ash Hendersonista, joka on jo vuosia tutkinut Syntymäpäiväsankarin tekosia. Tämä rikollinen kidnappaa tytön juuri ennen tämän kolmattatoista syntymäpäivää ja vuoden päästä tästä alkavat vanhemmat saada tyttärensä syntymäpäivänä aina yhden kuvan lapsestaan, jota on kidutettu. 12 tyttöä on jo kadonnut ja pian alkaa löytyä ruumiita. Ash ei kuitenkaan ole kertonyt työpaikallaan, että yksi kadonneista tytöistä on hänen karanneeksi väitetty tyttärensä, ja että joka vuosi myös hän saa kuvan lapsestaan.\nKirjan juoni on ihan kelpo, mutta poliisin oman elämän sekavuus ja kaikki väkivalta vaan on täysin turhaa. Enemmän keskittymistä itse tutkimuksiin ja vähemmän poliisin surkeaan elämään, niim kirjaa voisi oikeasti suositellakin.\nPosted in Kirjat, Minä\tEpäiltyFiona BartonHahmot yössäKirjatLukeminenLukutoukkaPahan postiaStuart MacBrideTess Gerritsen\n‹ PreviousMyisi kaiken ja muuttaisi autoon.\nNext ›Minä olen kaunis.


TUNNE TILAT: Pantonen vuoden 2016 värit\nVäri-instituutti Pantone on julkaissut vuoden 2016 värit. Ensimmäistä kertaa historiansa aikana todellakin värit, eikä vain väriä. Ja ensimmäistä kertaa muistikuvani mukaan sellaiset sävyt, että allekirjoittanut ei heti kiljunut innostuksesta.\nRose Quartz on utuisen pehmeä vaaleanpunainen. Sävyhän suorastaan tihkuu rakkautta, myötätuntoa ja lempeyttä. Serenity puolestaan on rauhoittava ja tyynnyttävä sävy, joka kehoittaa rentoutumaan ja hidastamaan tahtia.\nVoisiko siis sopivampia värejä tämänhetkiseen maailmantilanteeseen ollakaan?\nSe, miksi alkuun olin niin tuskissani väriparin nähtyäni, oli tuo baby blue, joka tuo liiaksi mieleeni sekä Muumilaakson Hemulin että ysärin. Mutta tiedättekö miten nopeasti ihminen tottuu? Aloitan kirjoittamaan juttua siitä, kuinka ensimmäistä kertaa en pidä Pantonen julkaisemista vuoden väristä, mutta aikani sävyä tuijoteltuani alan jo nähdä senkin kauneuden.\nMitä ajatuksia väripari sinussa herätti?\nSanna - Koti Betonia 8. joulukuuta 2015 klo 9.43\nHeh, samat tunnelmat. Ensin olin että yök ootteko tosissanne. Ja pian nuo suloiset värit alkoivat näyttää kauniilta. Näissä on sellaista kirpeän talvipäivän auringonlaskua. Mutta juu, aiempien vuosien sävyt enemmän ovat olleet mieleeni.\ntunne tilat 8. joulukuuta 2015 klo 11.22\nEnpä ole ainoa, jolla meni kahvit eka väärään kurkkuun :)\nBeauty Follower 8. joulukuuta 2015 klo 10.06\nMaru/Nuapurissa 8. joulukuuta 2015 klo 13.10\nKYLLÄ vaaleanpunaiselle. Sitä on tullut meille viimeaikoina pelottavan paljon. Ihme kyllä, että miesväessä se ei ole herättänyt vielä ollenkaan vastarintaa. Sininen... Joo, ysäri. Aika karmea. Vielä. :D\ntunne tilat 8. joulukuuta 2015 klo 13.12\nJep! Tää on aika mainio testi siitä miten meidän makumieltymyksiin voidaan vaikuttaa ulkoisesti. Jos loppuvuodesta kaikki on baby bluehun lääpällään, on onnistuttu :)\nRiikka 8. joulukuuta 2015 klo 22.45\nVaatteissa nuo värit voisivat ihan hyvin menetellä (vaikkeivät ehkä yhdessä), mutta ainakaan omaan sisustustyyliini ne eivät kyllä istu millään. Tai mistä sen tietää, jos vaikka muutaman kuukauden kuluttua mun onkin ihan pakko ostaa sohvalle tyynyt juuri noissa väreissä ;)\ntunne tilat 9. joulukuuta 2015 klo 15.21\nVaatteisiin ja asusteisiin sävyt onkin paljon helpompi kuvitella. Ja tuo dusty pink on mun mielestä kaunis väri, mutta yhdistelmänä vetää tosissaan niin syvälle ysäriin, ettei ihan heti sytytä :)\nElämää öljyvahatun puulattian kanssa\nKaunista, rentouttavaa ja mukavaa joulua!\nLempivalaisimeni - kaamoksen kesyttäjä\n36 x kotimainen joululahja\nKuusi kertaa kuusi\nPienillä teoilla vähän kestävämpi arki


Pilkanmaan kirjastojen aukioloajat\nAukioloajat.com on Suomen laajin aukioloaikoja listaava sivusto. Alla näkyvällä kartalla näet kaikki Pilkanmaan kirjastot, jotka on lisätty sivuillemme. Voit etsiä kirjastoja alla näkyvältä kartalta tai listalta. Klikkaa kirjastoa tarkastaaksesi sen aukioloajat ja yhteystiedot.\nKirjasto Savipellontie 19 45810 Pilkanmaa


Moyamoya-tauti (Orphanet) - Terveyskirjasto\nValtimoperäinen sairaus, joka johtuu kallonpohjan aivoverisuonten etenevästä ahtautumisesta, ja voi johtaa TIA-kohtauksiin tai aivohalvauksiin.\nTauti ilmenee yleisimmin nuorilla lapsilla (5-9 vuotta) ja keski-ikäisillä aikuisilla. Yleensä se esiintyy molemminpuolisesti mutta myös toispuolisia tapauksia on tavattu. Taudin ilmiasu vaihtelee suuresti; se voi olla täysin oireeton tai aiheuttaa TIA-kohtauksia tai muita vakavia neurologisia oireita, kuten aivoinfarkteja tai aivoverenvuotoja. Verenvuodot ovat harvinaisempia lapsilla. Muina oireina voi ilmetä päänsärkyä, huimausta, epileptisiä kohtauksia ja pakkoliikkeitä (koreaa). Jotkut potilaista ovat lisäksi kehitysvammaisia. Taudinkulku vaihtelee, mutta on yleensä etenevä. Idiopaattista tautia kutsutaan Moyamoyan taudiksi, kun taas sekundaarista tautia (sirppisoluanemian ja neurofibromatoosin aiheuttamaa) kutsutaan Moyamoyan oireyhtymäksi.\nTaudin etiologia on edelleen tuntematon, mutta sen ajatellaan olevan monitekijäinen geneettinen tauti. Japanissa n. 15 %:lla potilaista tautia on suvussa. Joiltain potilailta on löydetty RNF213(17q25.3)- geenin mutaatioita, mutta niiden patogeenisyydestä ei olla varmoja. Sileälihassolujen aktiini alfa 2 (ACTA2) (10qq23.31) -mutaatioihin liittyvää kallonsisäistä verisuonitautia on kutsuttu Moyamoyan oireyhtymäksi, mutta siinä on kuitenkin selvästi erottuvia piirteitä, kuten proksimaalisen arteria cerebri internan (ICA) dilataatio, epänormaalin suorat kallonsisäiset valtimot ja tyypillisten Moyamoya- kollateraalisuonten puutos.\nTaudin diagnostiikka voi olla hankalaa sen harvinaisuuden ja puuttuvien tyypillisten oireiden ja löydösten vuoksi. Sitä voidaan epäillä kuvantamislöydösten ja kliinisen kuvan pohjalta. Aivoverisuonten angiografia on perinteinen diagnoosin varmennuskeino. Tauti ilmenee pääasiassa kitaluun yläpuolisessa ICA:ssa ja sen suonten proksimaalisissa haaroissa. Japaniksi moyamoya tarkoittaa tupakansavua, mikä kuvaa aivoverisuonten angiografiassa näkyvää poikkeavaa kollateraalisuoniverkkoa, joka kehittyy ahtautuneiden suonten viereen. Myös magneettiangiografiaa voidaan käyttää.\nTautia sairastavissa japanilaisissa perheissä taudin on kuvattu periytyvän autosomissa vallitsevasti penetranssin ollessa epätäydellinen. Muita mahdollisia periytymistapoja on autosomissa peittyvästi, X-kromosomissa peittyvästi ja monitekijäisesti periytyvät muodot.\nTaudin etenemisen pysäyttämiseksi ei ole spesifistä hoitoa. Lääkehoitoa käytetään pääasiassa komplikaatioiden ja kognitiivisen heikkenemisen ehkäisemiseksi sekä oireiden lievittämiseksi. Aivoinfarktien jälkeen voidaan tarvita fysio-, toiminta- ja puheterapiaa. Aivoverenkierron palauttamiseksi käytetään erilaisia kirurgisia verisuonitekniikoita. Tämä näyttää vähentävän aivoinfarktien ja kognitiivisten häiriöiden riskiä, mutta leikkauksen ajoitus ja indikaatiot ovat kiistanalaisia.\nTaudin varhainen havaitseminen ja oikeanlainen hoito parantavat pitkäaikaisennustetta, joka riippuu taudin vakavuudesta. Kuolleisuus on aikuisilla noin 5 % ja lapsilla 2 %. Verenvuodot ovat suurin kuolinsyy. Tautia esiintyy suurimmaksi osaksi Aasiassa, mutta myös monissa muissa etnisissä ryhmissä. Ilmaantuvuus Japanissa ja Kiinassa on noin 1/280 000-1/89 000, kun taas Amerikassa 1/1 100 000. Japanissa sen esiintyvyydeksi on arvioitu 1/30 000-1/9 500.\nArtikkelin tunnus: orp01564 (088.100)


MP3-soitin Visoriin -- liian kalliilla hinnalla - AfterDawn\nAfterDawn > Uutiset > MP3-soitin Visoriin -- liian kalliilla hinnalla\nMP3-soitin Visoriin -- liian kalliilla hinnalla\nKirjoittaja Petteri Pyyny (Google+) @ 6.9.2000 19:17\nSoundsGood niminen yhtiö tuo lokakuussa markkinoille 64 megaa sisältävän MP3-soittimen Handspring Visor -taskumikroihin. Laite kuroo ratkaisevasti PocketPC:n ja Palm-laitteiden kuilua kiinni multimediaominaisuuksissa. Mutta laite on hinnoiteltu naurettavasti..\nItse lisäkortti, joka kiinnitetään Visorista löytyvään laajennuspaikkaan, maksaa 269 dollaria -- yli sata dollaria enemmän kuin Visorin perusmalli. Tällainen satsaus nostaa laitteen kokonaishinnan hyvin lähelle värinäytöllä varustettuja ja MP3:sia soittavia PocketPC-taskumikroja. Tai ehkä vielä parempana vaihtoehtona pitäisin Palmin ostamista ja erillisenä laitteena esim. Philipsin MP3-CD -soittimen ostamista. Tällöinkin hinta jää SoundsGood/Visor -yhdistelmän alle.\nMutta jos vehje kiinnostaa, lukekaa lisää yhtiön kotisivuilta, osoitteesta http://www.good.com.\n<MP3.com tuomittiin 250 miljoonan dollarin korvauksiin >PocketTV v0.3.5


beartooth Archives - KaaosZine\nBeartooth julkaisi musiikkivideon kappaleestaan ”Devastation”\nRed Bull Recordsille äänittävä Beartooth on julkaissut musiikkivideon tulevan ”Below”-albuminsa sinkkujulkaisusta ”Devastation”. Yhtyeen neljäs albumi saapuu kesäkuun 25. päivä. Beartoothin nokkamies Caleb Shomo kertoo albumista: ”’Below’ on ylivoimainen suosikkialbumini. Se kattaa koko menneen…\nBeartoothin uusi albumi ”Below” ilmestyy kesäkuussa: bändiltä uusi video kappaleelle “The Past Is Dead”\nYhdysvaltalainen hardcore punk -yhtye Beartooth ilmoitti julkaisevansa neljännen albuminsa tänä kesänä. Levy on nimeltään ”Below” ja se saa julkaisunsa 25. kesäkuuta. Albumilta on julkaistu uusi maistiainen “The Past Is Dead”, jonka kylkeen…\nBeartooth julkaisemassa uransa neljännen albumin tänä vuonna: ensimmäinen single ”Devastation” kuunneltavissa\nJulkaisimme sivustollamme vuoden 2020 lopussa uutisen, jossa kerroimme Beartoothin saaneen valmiiksi järjestyksessään neljännen albuminsa nauhoitukset. Yhtye on nyt julkaissut tulevalta albumiltaan ensimmäisenä singlenä biisin nimeltä ”Devastation”, ja voit kuunnella sen…\nBeartooth saanut uuden studioalbuminsa valmiiksi\nYhdysvaltalainen hardcore punk -yhtye Beartooth on työstänyt kaikessa rauhassa neljättä studioalbumiaan. Nyt työ on kuitenkin selvästi saatu päätökseen, sillä yhtyeen keulakuva Caleb Shomo vahvistaa asian Twitterissä. Twiitissään Shomo toteaa, että ”levy 4…\nCaleb Shomo Beartoothin neljännen albumin kimpussa: ”Tämä on ehdottomasti paras albumi, jonka parissa olen työskennellyt koskaan”\nYhdysvaltalainen hardcore-yhtye Beartooth on parhaillaan työstämässä materiaalia tulevaa, järjestyksessään neljättä albumiaan varten. Yhtyeen laulaja Caleb Shomo on antanut hiljattain Mosh Talks With Beezin Terry ”Beez” Bezerille haastattelun, jossa hän on…\nBeartoothin ja kitaristi Kamron Bradburyn tiet eroavat\nYhdysvaltalainen hardcore punk -yhtye Beartooth on ilmoittanut sosiaalisessa mediassaan, että se on päättänyt jatkaa eteenpäin ilman kitaristiaan Kamron Bradburya. Syiksi tapahtuneelle ilmoitetaan ainoastaan henkilökohtaiset seikat. ”Koemme, että on tärkeää kertoa kaikille, että…\nHikeä, tulta ja energistä livemenoa: Beartooth julkaisi Oberhausenissa Saksassa kuvatun livevideon ”Manipulation”-kappaleestaan\nYhdysvaltalainen laulaja Caleb Shomon kipparoima hardcore-yhtye Beartooth on julkaissut YouTuben kautta videon ”Manipulation”-kappaleestaan. Biisin video on kuvattu yhtyeen keikalla Oberhausenissa, Saksassa ”Disease”-albumin Euroopan-kiertueen yhteydessä, ja voit katsoa lopputuloksen tästä:\nBeartooth julkaisi live-videon kappaleestaan ”Bad Listener”\nYhdysvaltalainen hardcore punk -yhtye Beartooth on julkaissut uuden live-videon kappaleestaan ”Bad Listener”. Videolla nähdään bändin 7. heinäkuuta pidetty konsertti Rock Am Ring -festivaaleilla Saksassa. Kappale löytyy bändin vuonna 2018 julkaisemalta…\nNäin syntyi joukko country-tulkintoja: Beartoothin 20-minuuttinen dokumenttivideo “The Blackbird Session” katsottavissa\nYhdysvaltalainen hardcore punk -yhtye Beartooth siirtyi hetki sitten studion uumeniin työstämään uutta lyhytsoittoaan nimeltä ”The Blackbird Session”. Kyseisellä lyhytsoitolla bändi versioi kappaleitaan country-henkisesti. EP sai julkaisunsa perjantaina 13. syyskuuta, ja…\nBeartooth julkaisi Rock Am Ringissa kuvatun livevideon ”You Never Know” -kappaleestaan\n08.08.2019 Arto Mäenpää\nYhdysvaltalainen hardcorea soittava Beartooth on julkaissut YouTubessa livevideon ”You Never Know” -kappaleestaan. Kappaleen video on kuvattu Rock Am Ringin yhteydessä, ja voit katsoa lopputuloksen tästä:\nRefusedin ja Beartoothin livekeikat Hellfestistä katsottavissa kokonaisuudessaan\nHellfestin striimauksesta vastannut Arte Concert on julkaissut lisää keikkoja tämän vuoden festivaalista. Voit katsoa Refusedin ja Beartoothin livekeikat kokonaisuudessaan tästä:


JÄLKIMAININKEJA…. – KANSANEDUSTAJA REIJO HONGISTO\nEU vaali on ”paremmalla puolella”.\nÄänestysprosentti jäi alhaiseksi. Asia ei jaksa kiinostaa.\nSyytä kuitenkin olisi. Sanon tämän ihan sillä perinteisellä ” kokemusta on” -nimimerkillä.\nOlen jo riittävän monta kertaa jotakin hallituksen lakiesitystä äimistellessäni kysynyt itseltäni ja vieruskaveriltani että onkos tässä mitään järkeä. Yleensä olemme molemmat todenneet että ei ole.\nLuisella sormella voi tietenkin osoittaa hallitusta ja messuta kelvottomista lakialoitteista. Totuus on kuitenkin monta kertaa se, että hallitus on puun ja kuoren välissä lakiesityksineen, joiden perimmäinen kehto on EU kabineteissa.\nLakiesitystä käsiteltäessä joudumme toteamaan että kun olemme jo sen ja sen direktiivin hyväksyneet, emme enää voi muuta kun hyväksyä tämänkin.\nSanalla sanoen; olemme maalaamassa itseämme yhtä ahtaammalle nurkkaan. Kansallinen liikkumavaramme kapenee päivä päivältä.\nTämän takia siellä direktiivien kehdossa tulisi olla mahdollisimman itsellisesti ajattelevia edustajia, joilla riittää selkärankaa asettua joskus poikkiteloinkin, mikäli oma kansallinen etumme sitä vaatii.\nEli äänestäminen kannattaa aina – ja lukeminen myös!\nEilinen vaali ei muutoinkaan poikennut edeltäjistään millään tavalla.\nIhan tavalliseen tapaan oli voittajia ja niitä joilla ei kaikki mennyt odotusten mukaan.\nNäinhän käy joka kerta kun kansa numeronsa lapulle piirtää.\nMinä kuuntelin vaalituloksia autoradiosta matkalla Kajaanin erämessuilta Vimpeliin ja mietin, että on se kumma asia kun täällä saa rauhassa äänestää, niin äänestäminen ei kiinnosta.\nKaukasuksella äänestyspaikkoja kiertelevät asemiesten partiot ja toiminta on muutenkin vähän niin ja näin. Siitä huolimatta kansa haluaa väen väkisin lähteä ilmaisemaan mielipiteensä.\nMeillä äänestysprosentti on yleensä alle sata ja tuloskin selviää vasta äänestyksen jälkeen. Homma on kutakuinkin oikeissa uomissa.\nKaukomailla saattaa äänestysprosentti lipsahtaa toiselle sadalle ja tuloskin on arvattavissa ennakolta.\nMeillä on hyvä syy olla ylpeä demokratiamme tasosta. Meille se on itsestään selvyys, kaikille ei ole.\nItsestään selvyyttä tulisi kunnioittaa asiaankuuluvalla tavalla – käyttämällä äänioikeuttaan.\nSeuraavan kerran Sinulla on mahdollisuus käyttää valtaasi eduskuntavaaleissa, keväällä -15.\nParhaimmat onnen toivotukseni vaaleissa menestyneille.\nMuistakaa mistä ootta kotoosi!\nJulkaistu 26.5.2014 Kirjoittaja Reijo Hongisto\nEdellinen Edellinen artikkeli: ASIAA SUSIKOIRISTA…\nSeuraava Seuraava artikkeli: LISÄTALOUSARVIOON ALOITTEITA